รัฐบาลไทย-ข่าวทำเนียบรัฐบาล-สรุปข่าวการประชุมคณะรัฐมนตรี 11 กุมภาพันธ์ 2563
วันอังคารที่ 11 กุมภาพันธ์ 2563
สรุปข่าวการประชุมคณะรัฐมนตรี 11 กุมภาพันธ์ 2563
พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี
http://www.thaigov.go.th
วันนี้ (11 กุมภาพันธ์ 2563) เวลา 09.00 น. ณ ห้องประชุม 501 ตึกบัญชาการ 1 ทําเนียบรัฐบาล
พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี ซึ่งสรุปสาระสําคัญดังนี้
กฎหมาย
1. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. ....
(มาตรการภาษีสนับสนุนการพัฒนาบุคลากรสําหรับอุตสาหกรรม 4.0)
2. เรื่อง ร่างกฎกระทรวงเพื่อกําหนดหลักเกณฑ์การจัดตั้งบริษัท การร่วมกิจการกับบุคคลอื่น และการถือหุ้นในกิจการตามพระราชบัญญัติธนาคารอาคารสงเคราะห์
พ.ศ. 2496 และที่แก้ไขเพิ่มเติม จํานวน 2 ฉบับ
3. เรื่อง ร่างกฎกระทรวงกําหนดค่าธรรมเนียมการใช้ยานยนตร์บนทางหลวงพิเศษหมายเลข 6 ตอนบางปะอิน – นครราชสีมา พ.ศ. ....
4. เรื่อง ร่างระเบียบสํานักนายกรัฐมนตรีว่าด้วยการให้เงินอุดหนุนบริการสาธารณะของรัฐวิสาหกิจ พ.ศ. ....
(การปรับปรุงระเบียบสํานักนายกรัฐมนตรีว่าด้วยการให้เงินอุดหนุนบริการสาธารณะของรัฐวิสาหกิจ พ.ศ. 2554)
5. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการลดอัตรารัษฎากร (ฉบับที่ ..) พ.ศ. ....
(มาตรการภาษีเพื่อส่งเสริมการลงทุนในเขตพัฒนาเศรษฐกิจพิเศษ)
6. เรื่อง ร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติควบคุมอาคาร พ.ศ. 2522
7. เรื่อง ร่างกฎกระทรวงกําหนดขนาด ลักษณะ และสีของแผ่นป้ายทะเบียนรถและการแสดงแผ่นป้ายทะเบียนรถและเครื่องหมายแสดงการเสียภาษีประจําปี
(ฉบับที่ ..) พ.ศ. ....
8. เรื่อง ร่างกฎกระทรวงออกตามความในพระราชบัญญัติจัดระเบียบการจอดรถในเขตองค์กรปกครองส่วนท้องถิ่น พ.ศ. 2562 รวม 3 ฉบับ
9.  เรื่อง ร่างกฎกระทรวงที่ออกตามพระราชบัญญัติเงินทดแทน (ฉบับที่ 2) พ.ศ. 2561 จํานวน 3 ฉบับ
10.  เรื่อง  ร่างกฎกระทรวงกําหนดให้ผลิตภัณฑ์อุตสาหกรรม เครื่องตัดวงจรใช้กระแสเหลือแบบไม่มีอุปกรณ์ป้องกันกระแสเกิน สําหรับใช้ในที่อยู่อาศัยและใช้
ในลักษณะที่คล้ายกัน เล่ม 1 หลักเกณฑ์ทั่วไป ต้องเป็นไปตามมาตรฐานพ.ศ. ....
เศรษฐกิจ - สังคม
11.  เรื่อง  ขออนุมัติดําเนินการตามโครงการติดตั้งเครื่องมือวัดปริมาณน้ํามันปาล์มเพื่อบริหารจัดการและควบคุมสต๊อกน้ํามันปาล์ม
12.  เรื่อง  ขอรับการสนับสนุนงบประมาณรายจ่ายประจําปีงบประมาณ งบกลาง รายการเงินสํารองจ่ายเพื่อกรณีฉุกเฉินหรือจําเป็น ในการจ่ายเงินอุดหนุนเฉพาะกิจ                          โครงการเงินอุดหนุนเพื่อการเลี้ยงดูเด็กแรกเกิด ประจําปีงบประมาณ พ.ศ. 2563
ต่างประเทศ
13. เรื่อง การเข้าร่วมเป็นสมาชิกของที่ประชุมแห่งกรุงเฮกว่าด้วยกฎหมายระหว่างประเทศแผนกคดีบุคคล
(Hague Conference on Private International Law)
แต่งตั้ง
14. เรื่อง การแต่งตั้งข้าราชการพลเรือนสามัญให้ดํารงตําแหน่งประเภทวิชาการระดับทรงคุณวุฒิ (กระทรวงการคลัง)
15. เรื่อง การแก้ไขเพิ่มเติมองค์ประกอบคณะกรรมการแก้ไขปัญหาโครงการฝายหัวนา
16. เรื่อง การแต่งตั้งประธานกรรมการและกรรมการผู้ทรงคุณวุฒิในคณะกรรมการบริหารสํานักงานพัฒนาเศรษฐกิจจากฐานชีวภาพ
17.  เรื่อง การเสนอแต่งตั้งคณะกรรมการบริหารกองทุนตามพระราชบัญญัติอ้อยและน้ําตาลทราย พ.ศ. 2527
18.  เรื่อง การสรรหาบุคคลเพื่อเข้ารับการคัดเลือกเป็นกรรมการในคณะกรรมการป้องกันและปราบปรามการทุจริตในภาครัฐ
19. เรื่อง การแต่งตั้งประธานกรรมการและกรรมการในคณะกรรมการส่งเสริมการจัดประชุมและนิทรรศการ
20. เรื่อง การแก้ไขเพิ่มเติมคําสั่งมอบหมายและมอบอํานาจให้รองนายกรัฐมนตรีและรัฐมนตรีประจําสํานักนายกรัฐมนตรีปฏิบัติหน้าที่ประธานกรรมการ
ในคณะกรรมการต่าง ๆ ตามกฎหมาย และระเบียบสํานักนายกรัฐมนตรี
*******************
สํานักโฆษก สํานักเลขาธิการนายกรัฐมนตรี โทร. 0 2288-4396
กฎหมาย
1. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (มาตรการภาษีสนับสนุนการพัฒนาบุคลากรสําหรับอุตสาหกรรม 4.0)
คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... ตามที่กระทรวงการคลังเสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้
สาระสําคัญของร่างพระราชกฤษฎีกา
1. กําหนดให้ยกเว้นภาษีเงินได้นิติบุคคล สําหรับเงินได้ของบริษัทหรือห้างหุ้นส่วนนิติบุคคล ในส่วนที่จ่ายไปเพื่อทรัพย์สินที่บริจาคให้แก่ศูนย์ส่งเสริมการพัฒนาบุคลากรสําหรับอุตสาหกรรม 4.0 ที่สถานศึกษาของรัฐหรือโรงเรียนเอกชนตามกฎหมายว่าด้วยโรงเรียนเอกชน แต่ไม่รวมถึงโรงเรียนนอกระบบตามกฎหมายว่าด้วยโรงเรียนเอกชน หรือสถาบันอุดมศึกษาเอกชนตามกฎหมายว่าด้วยสถาบันอุดมศึกษาเอกชน ได้เป็นจํานวน 3 เท่าของที่จ่ายจริง ดังนี้
1.1 ให้หักรายจ่าย 1 เท่าแรกตามที่จ่ายจริง
1.2 ให้หักรายจ่ายเท่าที่ 2 เพิ่มขึ้นจากเท่าที่ 1 ตามจํานวนที่จ่ายจริง
1.3 ให้หักรายจ่ายเท่าที่ 3 เพิ่มเติมจากเท่าที่ 2 แต่เมื่อรวมกันต้องไม่เกินเพดาน ดังนี้
1.3.1 ร้อยละ 60 เฉพาะส่วนของรายได้ที่ไม่เกิน 50 ล้านบาท
1.3.2 ร้อยละ 9 เฉพาะส่วนของรายได้ที่เกิน 50 ล้านบาท แต่ไม่เกิน 200 ล้านบาท
1.3.3 ร้อยละ 6 เฉพาะส่วนของรายได้ที่เกิน 200 ล้านบาท
1.4 การหักรายจ่ายตาม 1.1 – 1.3 รวมกันต้องไม่เกินกําไรสุทธิในรอบระยะเวลาบัญชีที่ใช้สิทธิประโยชน์ทางภาษีหรือไม่เกิน 100 ล้านบาท แล้วแต่อย่างใดจะน้อยกว่า
2. กําหนดให้ยกเว้นภาษีมูลค่าเพิ่ม ภาษีธุรกิจเฉพาะ และอากรแสตมป์ ให้แก่บริษัทหรือห้างหุ้นส่วนนิติบุคคลสําหรับการบริจาคทรัพย์สินให้แก่ศูนย์ส่งเสริมการพัฒนาบุคลากรสําหรับอุตสาหกรรม 4.0 ที่สถานศึกษาของรัฐหรือโรงเรียนเอกชนตามกฎหมายว่าด้วยโรงเรียนเอกชน แต่ไม่รวมถึงโรงเรียนนอกระบบตามกฎหมายว่าด้วยโรงเรียนเอกชน หรือสถาบันอุดมศึกษาเอกชนตามกฎหมายว่าด้วยสถาบันอุดมศึกษาเอกชน
ทั้งนี้ การกําหนดให้ยกเว้นภาษีตามข้อ 1. และข้อ 2. สําหรับการบริจาคทรัพย์สินระหว่างวันที่
1 มกราคม 2563 ถึงวันที่ 31 ธันวาคม 2563
3. กําหนดให้ต้องไม่นํารายจ่ายที่ได้ใช้สิทธิยกเว้นภาษีตาม 1. ไปหักเป็นรายจ่ายตามมาตรา 65 ตรี (3) (ข) แห่งประมวลรัษฎากร ไม่ว่าทั้งหมดหรือบางส่วน
4. กําหนดให้ต้องไม่นํารายจ่ายที่ได้รับสิทธิประโยชน์ทางภาษีตาม 1. ไปใช้สิทธิยกเว้นภาษีตามพระราชกฤษฎีกาที่ออกตามความในประมวลรัษฎากรฉบับอื่น ไม่ว่าทั้งหมดหรือบางส่วน
5. กําหนดให้ต้องไม่นํารายจ่ายไปใช้สิทธิยกเว้นภาษีเงินได้นิติบุคคลตามกฎหมายว่าด้วยการส่งเสริมการลงทุน กฎหมายว่าด้วยการเพิ่มขีดความสามารถในการแข่งขันของประเทศสําหรับอุตสาหกรรมเป้าหมาย หรือกฎหมายว่าด้วยเขตพัฒนาพิเศษภาคตะวันออก ไม่ว่าทั้งหมดหรือบางส่วน
2. เรื่อง ร่างกฎกระทรวงเพื่อกําหนดหลักเกณฑ์การจัดตั้งบริษัท การร่วมกิจการกับบุคคลอื่น และการถือหุ้นในกิจการตามพระราชบัญญัติธนาคารอาคารสงเคราะห์ พ.ศ. 2496 และที่แก้ไขเพิ่มเติม จํานวน 2 ฉบับ
คณะรัฐมนตรีมีมติอนุมัติหลักการร่างกฎกระทรวงเพื่อกําหนดหลักเกณฑ์การจัดตั้งบริษัทหรือร่วมกิจการกับบุคคลอื่น เพื่อดําเนินการเกี่ยวกับหรือเนื่องในการให้สินเชื่อที่อยู่อาศัย พ.ศ. .... และร่างกฎกระทรวง
ฉบับที่ .. (พ.ศ. ....) ออกตามความในพระราชบัญญัติธนาคารอาคารสงเคราะห์ พ.ศ. 2496 รวม 2 ฉบับ ตามที่กระทรวงการคลังเสนอ และให้ส่งสํานักงานคณะกรรมการกฤษฎีกาตรวจพิจารณา โดยให้รับความเห็นของสํานักงานคณะกรรมการกํากับและส่งเสริมการประกอบธุรกิจประกันภัย ไปประกอบการพิจารณาด้วย แล้วดําเนินการต่อไปได้
สาระสําคัญของร่างกฎกระทรวง
1. ร่างกฎกระทรวงเพื่อกําหนดหลักเกณฑ์การจัดตั้งบริษัทหรือร่วมกิจการกับบุคคลอื่น เพื่อดําเนินการเกี่ยวกับหรือเนื่องในการให้สินเชื่อที่อยู่อาศัย พ.ศ. .... กําหนดหลักเกณฑ์เกี่ยวกับการจัดตั้งบริษัทหรือร่วมกิจการกับบุคคลอื่น เพื่อดําเนินการเกี่ยวกับหรือเนื่องในการให้สินเชื่อที่อยู่อาศัยของธนาคารอาคารสงเคราะห์ (ธอส.) ดังนี้
1.1 การร่วมกิจการกับบุคคลอื่นเพื่อดําเนินการเกี่ยวกับหรือเนื่องในการให้สินเชื่อที่อยู่อาศัย ให้ดําเนินการได้กรณีเกี่ยวกับการสร้างระบบพิสูจน์และยืนยันตัวตนทางดิจิทัล เพื่อประโยชน์ต่อการให้บริการของ ธอส. โดยให้ ธอส. ร่วมกิจการกับบุคคลผู้ดําเนินการหรือได้รับอนุญาตตามกฎหมายว่าด้วยธุรกรรมทางอิเล็กทรอนิกส์ ทั้งนี้ ธอส. อาจกําหนดหลักเกณฑ์หรือเงื่อนไขเพิ่มเติมในข้อบังคับที่คณะกรรมการ ธอส. กําหนดด้วยก็ได้
1.2 การจัดตั้งบริษัทหรือการร่วมกิจการกับบุคคลอื่นเพื่อดําเนินการเกี่ยวกับหรือเนื่องในการให้สินเชื่อที่อยู่อาศัยนอกจากกรณีที่กําหนดไว้ตามข้อ 1.1 ให้ ธอส. ยื่นขออนุญาตต่อรัฐมนตรีว่าการกระทรวงการคลังเป็นรายกรณี
2. ร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติธนาคารอาคารสงเคราะห์ พ.ศ. 2496 แก้ไขเพิ่มเติมกฎกระทรวง ฉบับที่ 1 (พ.ศ. 2518) ออกตามความในพระราชบัญญัติธนาคารอาคารสงเคราะห์ฯ ซึ่งแก้ไขเพิ่มเติมโดยกฎกระทรวง ฉบับที่ 5 (พ.ศ. 2542) ออกตามความในพระราชบัญญัติธนาคารอาคารสงเคราะห์ฯ เพื่อกําหนดหลักเกณฑ์และเงื่อนไขในการประกอบกิจการอันพึงเป็นงานธนาคารของ ธอส. ดังนี้
2.1 การจัดตั้งบริษัท องค์กร หรือหน่วยงานเพื่อดําเนินกิจการเกี่ยวกับการรับประกันสินเชื่อที่อยู่อาศัยของ ธอส. หรือการรับประเมินมูลค่าทรัพย์สินที่เป็นหลักประกันสินเชื่อที่อยู่อาศัยของ ธอส. ให้ ธอส. จัดตั้งเป็นบริษัทจํากัดหรือบริษัทมหาชนจํากัด โดยต้องมีวัตถุประสงค์ข้อใดข้อหนึ่งเกี่ยวข้องหรือเกี่ยวเนื่องกับการดําเนินกิจการให้สินเชื่อที่อยู่อาศัย ทั้งนี้ ให้เป็นไปตามข้อบังคับที่คณะกรรมการ ธอส. กําหนด
2.2 การร่วมกิจการกับบุคคลอื่นเพื่อดําเนินกิจการเกี่ยวกับการรับประกันสินเชื่อที่อยู่อาศัยของ ธอส. หรือการรับประเมินมูลค่าทรัพย์สินที่เป็นหลักประกันสินเชื่อที่อยู่อาศัยของ ธอส. ให้เป็นไปตามข้อบังคับที่คณะกรรมการ ธอส. กําหนด
2.3 ในกรณีที่การจัดตั้งบริษัท องค์กร หรือหน่วยงานตามข้อ 2.1 หรือการร่วมกิจการกับบุคคลตามข้อ 2.2 ทําให้ ธอส. มีทุนรวมอยู่ในกิจการดังกล่าวเกินกว่าร้อยละ 25 ให้ ธอส. ยื่นขออนุญาตต่อรัฐมนตรีว่าการกระทรวงการคลังเป็นรายกรณี
2.4 การประกอบธุรกิจนายหน้าประกันวินาศภัยและประกันชีวิตที่เกี่ยวข้องกับการให้สินเชื่อที่อยู่อาศัย ให้ ธอส. ดําเนินการได้โดยถือหุ้นในบริษัทจํากัด หรือบริษัทมหาชนจํากัดที่มีการประกอบธุรกิจดังกล่าว ทั้งนี้ ให้เป็นไปตามข้อบังคับที่คณะกรรมการ ธอส. กําหนด และในกรณีที่การถือหุ้นทําให้ ธอส. มีทุนรวมอยู่ในกิจการดังกล่าวเกินกว่าร้อยละ 25 ให้ ธอส. ยื่นขออนุญาตต่อรัฐมนตรีว่าการกระทรวงการคลังเป็นรายกรณี
2.5 การประกอบกิจการอื่นตามมาตรา 3 (18) แห่งพระราชกฤษฎีกากําหนดกิจการอันพึงเป็นงานธนาคารของธนาคารอาคารสงเคราะห์ พ.ศ. 2518 ซึ่งแก้ไขเพิ่มเติมโดยพระราชกฤษฎีกากําหนดกิจการอันพึงเป็นงานของธนาคารอาคารสงเคราะห์ (ฉบับที่ 4) พ.ศ. 2561 ให้ธนาคารกระทําได้เฉพาะกิจการอันจําเป็นที่เกี่ยวเนื่องกับหรือเป็นประโยชน์ในกิจการอันพึงเป็นงานธนาคารของธนาคารอาคารสงเคราะห์
3. เรื่อง ร่างกฎกระทรวงกําหนดค่าธรรมเนียมการใช้ยานยนตร์บนทางหลวงพิเศษหมายเลข 6 ตอนบางปะอิน – นครราชสีมา พ.ศ. ....
คณะรัฐมนตรีมีมติอนุมัติหลักการร่างกฎกระทรวงกําหนดค่าธรรมเนียมการใช้ยานยนตร์บนทางหลวงพิเศษหมายเลข 6 ตอนบางปะอิน – นครราชสีมา พ.ศ. .... ตามที่กระทรวงคมนาคมเสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้ และให้กระทรวงคมนาคมรับความเห็นของสํานักงานสภาพัฒนาการเศรษฐกิจและสังคมแห่งชาติ สํานักงานคณะกรรมการกฤษฎีกา และคณะกรรมการนโยบายการให้เอกชนร่วมลงทุนในกิจการของรัฐและเอกชนไปพิจารณาดําเนินการต่อไปด้วย
สาระสําคัญของร่างกฎกระทรวง
1. กําหนดให้ทางหลวงพิเศษหมายเลข 6 ตอนบางปะอิน – นครราชสีมา เป็นทางหลวงที่ต้องเสียค่าธรรมเนียมการใช้ยานยนตร์บนทางหลวง โดยกําหนดค่าธรรมเนียมแรกเข้าและค่าธรรมเนียมตามระยะทางที่ใช้จริง ตามประเภทของยานยนตร์
2. กําหนดให้มีการปรับอัตราค่าธรรมเนียมเพิ่มขึ้นทุก 5 ปี
3. กําหนดให้ร่างกฎกระทรวงดังกล่าวมีผลใช้บังคับนับแต่วันที่อธิบดีกรมทางหลวงประกาศกําหนดเป็นต้นไป
4. เรื่อง ร่างระเบียบสํานักนายกรัฐมนตรีว่าด้วยการให้เงินอุดหนุนบริการสาธารณะของรัฐวิสาหกิจ พ.ศ. .... (การปรับปรุงระเบียบสํานักนายกรัฐมนตรีว่าด้วยการให้เงินอุดหนุนบริการสาธารณะของรัฐวิสาหกิจ พ.ศ. 2554)
คณะรัฐมนตรีมีมติเห็นชอบในหลักการร่างระเบียบสํานักนายกรัฐมนตรีว่าด้วยการให้เงินอุดหนุนบริการสาธารณะของรัฐวิสาหกิจ พ.ศ. .... ตามที่กระทรวงการคลังเสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา โดยให้รับความเห็นของสํานักงบประมาณและสํานักงานสภาพัฒนาการเศรษฐกิจและสังคมแห่งชาติไปประกอบการพิจารณาด้วย แล้วดําเนินการต่อไปได้ และให้กระทรวงการคลังรับความเห็นของสํานักงบประมาณและสํานักงานสภาพัฒนาการเศรษฐกิจและสังคมแห่งชาติไปพิจารณาดําเนินการต่อไปด้วย
ทั้งนี้ ร่างระเบียบฯ ที่กระทรวงการคลังเสนอ เป็นการปรับปรุงระเบียบสํานักนายกรัฐมนตรีว่าด้วยการให้เงินอุดหนุนบริการสาธารณะของรัฐวิสาหกิจ พ.ศ. 2554 เพื่อให้มีความเหมาะสมกับบริบทการจัดทําบริการสาธารณะของรัฐวิสาหกิจ รวมทั้งเพื่อให้สอดคล้องกับพระราชบัญญัติวินัยการเงินการคลังของรัฐ พ.ศ. 2561 และพระราชบัญญัติการพัฒนาการกํากับดูแลและบริหารรัฐวิสาหกิจ พ.ศ. 2562 ซึ่งการปรับปรุงระเบียบดังกล่าวจะมีผลทําให้รัฐวิสาหกิจทุกแห่งสามารถขอรับเงินอุดหนุนในการจัดทําบริการสาธารณะมีความชัดเจนขึ้น
สาระสําคัญของร่างระเบียบ
1. ปรับปรุงและเพิ่มเติมบทนิยามคําว่า “รัฐวิสาหกิจ” “บริการสาธารณะ” “เงินอุดหนุน” “ผลขาดทุน” “ต้นทุนการจัดทําบริการสาธารณะ” เพื่อให้มีความชัดเจน ซึ่งจะทําให้ขอบเขตของการให้บริการสาธารณะที่เข้าข่ายการขอรับเงินอุดหนุนฯ รวมถึงต้นทุนและค่าใช้จ่ายจากการจัดทําบริการสาธารณะของรัฐวิสาหกิจด้วย
2. กําหนดวัตถุประสงค์ในการให้เงินอุดหนุนฯ ของรัฐวิสาหกิจ เพื่อสนับสนุนให้ประชาชนสามารถเข้าถึงบริการสาธารณะได้อย่างทั่วถึงและเท่าเทียม และส่งเสริมให้รัฐวิสาหกิจจัดทําบริการสาธารณะได้อย่างต่อเนื่อง มีประสิทธิภาพ และมีความโปร่งใส โดยให้มีการกํากับและการประเมินผลการจัดทําบริการสาธารณะของรัฐวิสาหกิจที่ได้รับเงินอุดหนุนฯ ตลอดระยะเวลาของการให้เงินอุดหนุนฯ รวมทั้งช่วยลดผลกระทบจากผลขาดทุนจากการจัดทําบริการสาธารณะให้แก่รัฐวิสาหกิจ และรักษาวินัยการเงินการคลังของรัฐ
3. กําหนดให้การให้เงินอุดหนุนฯ ต้องปฏิบัติตามพระราชบัญญัติวินัยการเงินการคลังของรัฐฯ และพระราชบัญญัติการพัฒนาการกํากับดูแลและบริหารรัฐวิสาหกิจฯ อย่างเคร่งครัด
4. ปรับปรุงองค์ประกอบของคณะกรรมการเงินอุดหนุนบริการสาธารณะ โดยเพิ่มผู้อํานวยการสํานักงานบริหารหนี้สาธารณะ เป็นกรรมการ และกําหนดหน้าที่และอํานาจของคณะกรรมการ เช่น กําหนดรายละเอียดของข้อเสนอการขอรับเงินอุดหนุนฯ บันทึกข้อตกลงการจัดทําบริการสาธารณะ และรายงานผลการให้บริการสาธารณะ กําหนดหลักเกณฑ์การคํานวณและปันส่วนรายได้ที่ได้รับจากการให้บริการสาธารณะและต้นทุนการจัดทําบริการสาธารณะ และหลักเกณฑ์การจัดทําบัญชีการให้บริการสาธารณะที่ได้รับเงินอุดหนุนฯ เป็นการเฉพาะแยกจากการดําเนินงานปกติ และพิจารณาข้อเสนอการขอรับเงินอุดหนุนฯ ข้อเสนอการขอปรับปรุงการจัดทําบริการสาธารณะ รายงานผลการให้บริการสาธารณะ และข้อเสนอการขอยุติการให้เงินอุดหนุนฯ
5. กําหนดให้รัฐวิสาหกิจที่จะขอรับเงินอุดหนุนฯ จัดทําข้อเสนอการขอรับเงินอุดหนุนฯ เพื่อนําเสนอต่อรัฐมนตรีเจ้าสังกัดพิจารณาให้ความเห็นชอบ ก่อนเสนอคณะกรรมการฯ รัฐมนตรีว่าการกระทรวงการคลัง และคณะรัฐมนตรีพิจารณาให้ความเห็นชอบต่อไป โดยข้อเสนอขอรับเงินอุดหนุนฯ จะต้องระบุเหตุผลและความจําเป็น ขอบเขตและเป้าหมายของการจัดทําบริการสาธารณะ การกําหนดราคาหรือค่าธรรมเนียม ระยะเวลาและวงเงินอุดหนุนฯ ตลอดระยะเวลาการขอรับเงินอุดหนุนฯ เงื่อนไขการให้แรงจูงใจหรือผลตอบแทนเพิ่มเติม และอื่น ๆ เพื่อใช้ในการพิจารณาความเหมาะสมในการให้เงินอุดหนุนฯ
6. กําหนดให้รัฐมนตรีเจ้าสังกัดแต่งตั้งคณะกรรมการกํากับการจัดทําบริการสาธารณะ โดยมีผู้แทนกระทรวงเจ้าสังกัด เป็นประธานกรรมการ และให้มีผู้แทนรัฐวิสาหกิจซึ่งมีตําแหน่งไม่ต่ํากว่ารองผู้บริหารสูงสุด เป็นกรรมการและเลขานุการ และกําหนดหน้าที่และอํานาจของคณะกรรมการ เช่น พิจารณาให้ความเห็นต่อร่างบันทึกข้อตกลงการจัดทําบริการสาธารณะ กํากับ ติดตาม และประเมินผลการจัดทําบริการสาธารณะให้เป็นไปตามที่กําหนดในบันทึกข้อตกลงการจัดทําบริการสาธารณะ
7. กําหนดให้รัฐวิสาหกิจจัดทําร่างบันทึกข้อตกลงการจัดทําบริการสาธารณะและเสนอกระทรวงเจ้าสังกัดพิจารณาให้ความเห็นชอบ ก่อนเสนอให้ปลัดกระทรวงเจ้าสังกัดและผู้บริหารสูงสุดของรัฐวิสาหกิจลงนามต่อไป
8. กําหนดให้รัฐวิสาหกิจที่มีความประสงค์จะปรับปรุงการจัดทําบริการสาธารณะต้องจัดทําข้อเสนอการปรับปรุงการจัดทําบริการสาธารณะ และเสนอกระทรวงเจ้าสังกัดให้ความเห็นชอบก่อนเสนอคณะกรรมการฯ รัฐมนตรีว่าการกระทรวงการคลัง และคณะรัฐมนตรีพิจารณาให้ความเห็นชอบตามที่กําหนดต่อไป
9. กําหนดให้รัฐวิสาหกิจหรือกระทรวงเจ้าสังกัดที่เห็นควรยุติการขอรับเงินอุดหนุนฯ ต้องจัดทําข้อเสนอการขอยุติการขอรับเงินอุดหนุนฯ และเสนอต่อกระทรวงเจ้าสังกัดให้ความเห็นชอบก่อนเสนอคณะกรรมการฯ รัฐมนตรีว่าการกระทรวงการคลังและคณะรัฐมนตรีพิจารณาให้ความเห็นชอบต่อไป
10. กําหนดให้รัฐวิสาหกิจจัดทํารายงานผลการให้บริการสาธารณะภายใน 2 เดือนนับจากวันสิ้นสุดระยะเวลาการดําเนินการตามบันทึกข้อตกลงการจัดทําบริการสาธารณะหรือตามที่คณะกรรมการฯ กําหนด เพื่อให้กระทรวงเจ้าสังกัดให้ความเห็นชอบก่อนเสนอคณะกรรมการฯ รัฐมนตรีว่าการกระทรวงการคลัง และคณะรัฐมนตรีทราบต่อไป และให้รัฐวิสาหกิจเปิดเผยสรุปผลการจัดทําบริการสาธารณะต่อสาธารณชนให้ทราบเป็นการทั่วไป
11. กําหนดบทเฉพาะกาล โดยกําหนดให้การดําเนินการให้เงินอุดหนุนฯ ที่อยู่ระหว่างดําเนินการอยู่ก่อนที่ร่างระเบียบฯ มีผลบังคับใช้ ให้ดําเนินการให้แล้วเสร็จ แล้วดําเนินการตามร่างระเบียบฯ นี้
5. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการลดอัตรารัษฎากร (ฉบับที่ ..)
พ.ศ. .... (มาตรการภาษีเพื่อส่งเสริมการลงทุนในเขตพัฒนาเศรษฐกิจพิเศษ)
คณะรัฐมนตรีมีมติเห็นชอบร่างพระราชกฤษฎีกาออกตามความในประมวลรัษฎากร ว่าด้วยการลดอัตรารัษฎากร (ฉบับที่ ..) พ.ศ. .... ที่สํานักงานคณะกรรมการกฤษฎีกาตรวจพิจารณาแล้ว ตามที่กระทรวงการคลังเสนอ และให้ดําเนินการต่อไปได้
สาระสําคัญของร่างพระราชกฤษฎีกา
เป็นการขยายเวลาการจดแจ้งการขอใช้สิทธิลดอัตราภาษีเงินได้นิติบุคคลสําหรับการประกอบกิจการในเขตพัฒนาเศรษฐกิจพิเศษ โดยกําหนดให้มีการลดอัตราภาษีเงินได้นิติบุคคลจากอัตราร้อยละ 20 เหลือร้อยละ 10 เป็นเวลา 10 รอบระยะเวลาบัญชีต่อเนื่องกัน ให้แก่บริษัทหรือห้างหุ้นส่วนนิติบุคคลซึ่งมีสถานประกอบการตั้งอยู่ในเขตพัฒนาเศรษฐกิจพิเศษ สําหรับกําไรสุทธิจากรายได้ที่เกิดจากการผลิตสินค้าหรือการให้บริการและมีการใช้บริการในเขตพัฒนาเศรษฐกิจพิเศษของบริษัทหรือห้างหุ้นส่วนนิติบุคคลดังกล่าว ทั้งนี้ สําหรับรอบระยะเวลาบัญชีเริ่มในหรือหลังวันที่ได้จดแจ้งการขอใช้สิทธิการเป็นบริษัทหรือห้างหุ้นส่วนนิติบุคคลในพื้นที่เขตพัฒนาเศรษฐกิจพิเศษตั้งแต่วันที่พระราชกฤษฎีกานี้ใช้บังคับถึงวันที่ 30 ธันวาคม 2563
6. เรื่อง ร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติควบคุมอาคาร พ.ศ. 2522
คณะรัฐมนตรีมีมติอนุมัติหลักการร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติควบคุมอาคาร พ.ศ. 2522 ตามที่กระทรวงมหาดไทย (มท.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้
มท. เสนอว่า เนื่องจากกฎกระทรวง ฉบับที่ 4 (พ.ศ. 2526) ออกตามความในพระราชบัญญัติควบคุมอาคาร พ.ศ. 2522 ซึ่งกําหนดหลักเกณฑ์ วิธีการ และเงื่อนไขในการก่อสร้าง ดัดแปลง รื้อถอน เคลื่อนย้าย ใช้หรือเปลี่ยนการใช้อาคาร ได้ใช้บังคับมาเป็นเวลานานแล้ว ซึ่งรูปแบบและวิธีการก่อสร้างอาคารในปัจจุบันได้เปลี่ยนแปลงไป ประกอบกับข้อกําหนดในกฎกระทรวงดังกล่าวยังมีรายละเอียดบางประการที่จะต้องกําหนดเพิ่มเติมเกี่ยวกับการป้องกันฝุ่นละออง ความปลอดภัยของนั่งร้าน ค้ํายัน ปั้นจั่นหอสูง (ทาวเวอร์เครน) และเดอร์ริกเครน ดังนั้น สมควรแก้ไขเพิ่มเติมกฎกระทรวงดังกล่าวเพื่อกําหนดรายละเอียดบางประการเพิ่มเติมเกี่ยวกับความปลอดภัยของนั่งร้าน ค้ํายัน ปั้นจั่นหอสูง (ทาวเวอร์เครน) และเดอร์ริกเครน (การใช้งานเพื่อรื้อถอนทาวเวอร์เครนลงจากตัวอาคาร) เพื่อประโยชน์แห่งความมั่นคงแข็งแรง ความปลอดภัย การสาธารณสุข และการรักษาคุณภาพสิ่งแวดล้อม
จึงได้เสนอร่างกฎกระทรวง ฉบับที่ .. (พ.ศ. ....) ออกตามความในพระราชบัญญัติควบคุมอาคาร พ.ศ. 2522 มาเพื่อดําเนินการ
สาระสําคัญของร่างกฎกระทรวง
1. กําหนดให้ในระหว่างการก่อสร้างอาคารที่มีความสูงตั้งแต่ 10 เมตรขึ้นไป ที่มีระยะราบวัดจากแนวอาคารด้านนอกถึงที่สาธารณะหรือที่ดินต่างเจ้าของหรือผู้ครอบครองน้อยกว่ากึ่งหนึ่งของความสูงของอาคารนั้น หรืออาคารซึ่งอยู่ในโครงการจัดสรรที่ดิน เจ้าของผู้ครอบครองอาคาร หรือผู้ดําเนินการ ต้องมีมาตรการป้องกันฝุ่นละออง เช่น ล้อมอาคารด้วยวัสดุหรืออุปกรณ์เพื่อป้องกันฝุ่นละออง ปิดหรือคลุมกองวัสดุที่มีฝุ่นละออง การขนย้ายวัสดุที่ทําให้เกิดฝุ่นละอองต้องปิดให้มิดชิด การผสมคอนกรีตหรือการไสไม้ต้องทําในพื้นที่ปิดล้อม และทําความสะอาดล้อรถทุกชนิดก่อนนําออกนอกบริเวณสถานที่ก่อสร้าง
2. กําหนดให้ในระหว่างก่อสร้างอาคารต้องมีการตรวจสอบความแข็งแรงและความปลอดภัยของนั่งร้านและค้ํายัน ที่ใช้รับน้ําหนักส่วนต่าง ๆ ของอาคารที่สร้างขึ้นเป็นประจําสําหรับการก่อสร้างอาคารที่สูงตั้งแต่สามชั้นขึ้นไป หรือที่มีความสูงของนั่งร้านและค้ํายันตั้งแต่ 4 เมตรขึ้นไป หรือที่ใช้สําหรับก่อสร้างอาคารประเภทที่ใช้พื้นไร้คาน โดยบันทึกผลการตรวจสอบเพื่อให้นายช่างหรือนายตรวจตรวจดูได้และต้องอยู่ภายใต้เงื่อนไข เช่น ผู้ดําเนินการต้องยื่นแผนผัง แบบแปลน การติดตั้งและรื้อถอน การตรวจสอบส่วนประกอบอุปกรณ์ ต้องเป็นไปตามคู่มือหรือตามข้อกําหนดของผู้ประกอบวิชาชีพวิศวกรรมควบคุม
3. กําหนดให้นั่งร้านและค้ํายันที่สร้างด้วยโลหะ ฐานรองรับต้องรับน้ําหนักได้ไม่น้อยกว่าสองเท่าของน้ําหนักบรรทุกสูงสุดที่บรรทุกบนนั่งร้านและค้ํายันนั้น และไม่น้อยกว่าสี่เท่าสําหรับนั่งร้านและค้ํายันที่สร้างด้วยไม้
4. กําหนดให้ในระหว่างก่อสร้างอาคารต้องมีการตรวจสอบความแข็งแรงและความปลอดภัยของปั้นจั่น โดยเฉพาะปั้นจั่นหอสูงที่ใช้สอยเป็นประจํา โดยบันทึกผลการตรวจสอบเพื่อให้นายช่างหรือนายตรวจตรวจดูได้และต้องอยู่ภายใต้เงื่อนไข เช่น ผู้ดําเนินการต้องยื่นแผนผัง แบบแปลน การติดตั้งและรื้อถอน การตรวจสอบส่วนประกอบอุปกรณ์ ต้องเป็นไปตามคู่มือหรือตามข้อกําหนดของผู้ประกอบวิชาชีพวิศวกรรมควบคุม
5. กําหนดให้นําหลักเกณฑ์ วิธีการ และเงื่อนไขในการก่อสร้างตามข้อ 4. มาใช้บังคับแก่การรื้อถอนอาคารโดยอนุโลม
7. เรื่อง ร่างกฎกระทรวงกําหนดขนาด ลักษณะ และสีของแผ่นป้ายทะเบียนรถ และการแสดงแผ่นป้ายทะเบียนรถและเครื่องหมายแสดงการเสียภาษีประจําปี (ฉบับที่ ..) พ.ศ. ....
คณะรัฐมนตรีมีมติเห็นชอบร่างกฎกระทรวงกําหนดขนาด ลักษณะ และสีของแผ่นป้ายทะเบียนรถ และการแสดงแผ่นป้ายทะเบียนรถและเครื่องหมายแสดงการเสียภาษีประจําปี (ฉบับที่ ..) พ.ศ. .... ที่สํานักงานคณะกรรมการกฤษฎีกาตรวจพิจารณาแล้ว ตามที่กระทรวงคมนาคมเสนอ และให้ดําเนินการต่อไปได้
สาระสําคัญของร่างกฎกระทรวง
1. กําหนดให้ยกเลิกความใน (ค) และ (ง) ของ (1) ของวรรคหนึ่ง ในข้อ 3 และความใน (ช) และ (ซ) ของ (2) ของวรรคหนึ่ง ในข้อ 3 แห่งกฎกระทรวงกําหนดขนาด ลักษณะ และสีของแผ่นป้ายทะเบียนรถ และการแสดงแผ่นป้ายทะเบียนรถและเครื่องหมายแสดงการเสียภาษีประจําปี พ.ศ. 2554
2. กําหนดขนาด ลักษณะ การใช้ตัวอักษร และสีของแผ่นป้ายทะเบียนรถสําหรับรถยนต์และรถจักรยานยนต์ของสํานักงานเศรษฐกิจและการค้าของต่างประเทศที่จัดตั้งขึ้นในประเทศไทยตามความตกลงระหว่างรัฐบาลไทยกับรัฐบาลต่างประเทศ และของเจ้าหน้าที่สํานักงานดังกล่าว
3. กําหนดให้บรรดาแผ่นป้ายทะเบียนรถที่นายทะเบียนออกให้ไว้ก่อนวันที่กฎกระทรวงนี้ใช้บังคับ ให้ยังคงใช้ต่อไปได้
8. เรื่อง ร่างกฎกระทรวงออกตามความในพระราชบัญญัติจัดระเบียบการจอดรถในเขตองค์กรปกครองส่วนท้องถิ่น พ.ศ. 2562 รวม 3 ฉบับ
คณะรัฐมนตรีมีมติอนุมัติหลักการร่างกฎกระทรวงออกตามความในพระราชบัญญัติจัดระเบียบการจอดรถในเขตองค์กรปกครองส่วนท้องถิ่น พ.ศ. 2562 รวม 3 ฉบับ ตามที่กระทรวงมหาดไทยเสนอ และให้ส่งสํานักงานคณะกรรมการกฤษฎีกาตรวจพิจารณา โดยให้รับความเห็นของสํานักงานอัยการสูงสุดไปประกอบการพิจารณาด้วย แล้วดําเนินการต่อไปได้ และให้กระทรวงมหาดไทยรับความเห็นของกระทรวงการท่องเที่ยวและกีฬา กระทรวงคมนาคม และสํานักงานสภาพัฒนาการเศรษฐกิจและสังคมแห่งชาติไปพิจารณาดําเนินการต่อไปด้วย
สาระสําคัญของร่างกฎกระทรวง
1. ร่างกฎกระทรวงว่าด้วยหลักเกณฑ์และเงื่อนไขเกี่ยวกับขนาดความหนาแน่นในการจราจร รายได้ และขีดความสามารถในการใช้บังคับให้เป็นไปตามกฎหมายที่จะบังคับแก่เทศบาลตําบลและองค์การบริหารส่วนตําบล พ.ศ. .... เป็นการกําหนดหลักเกณฑ์และเงื่อนไขในการจัดระเบียบการจอดรถของเทศบาลตําบลและองค์การบริหารส่วนตําบล โดยกําหนดให้พื้นที่ที่ประชาชนมาชุมนุมกัน เช่น ตลาด ที่อยู่อาศัย สถานที่ราชการ สถานศึกษา สถานพยาบาล สถานที่ท่องเที่ยว พื้นที่ที่มีการประกอบการพาณิชย์หรือการค้าขายหรือการอุตสาหกรรม และมีความหนาแน่นในการจราจร จําเป็นต้องจัดให้มีที่จอดรถในทางหลวงหรือที่สาธารณะและจัดระเบียบการจอดรถ มีรายได้เพียงพอต่อการดําเนินการจัดระเบียบการจอดรถ มีความพร้อมในการจัดบุคลากรที่มีความรู้ความสามารถ วัสดุอุปกรณ์ และการบริหารจัดการ
2. ร่างกฎกระทรวงกําหนดอัตราค่าธรรมเนียมการจอดรถในที่จอดรถ ค่าใช้จ่ายในการใช้เครื่องมือบังคับไม่ให้เคลื่อนย้ายรถ ค่าเคลื่อนย้ายรถ และค่าดูแลรักษารถในเขตองค์กรปกครองส่วนท้องถิ่น
พ.ศ. .... กําหนดอัตราค่าธรรมเนียมและอัตราค่าใช้จ่าย ดังนี้
2.1 ค่าธรรมเนียมในการจอดรถ
ประเภท
ชั่วโมงแรก/บาท
ชั่วโมงต่อไป/บาท
หมายเหตุ
1. รถจักรยานยนต์
2. รถยนต์ขนาดไม่เกิน 4 ล้อ
3. รถยนต์ขนาด 6 ล้อ
4. รถยนต์ขนาด 8 ล้อ
5. รถยนต์ขนาด 10 ล้อ
6. รถยนต์ขนาดเกิน 10 ล้อ
7. ยานพาหนะทางบกประเภทอื่น
เศษของชั่วโมงให้คิดเป็นหนึ่งชั่วโมง
2.2 กําหนดอัตราค่าใช้จ่ายในการใช้เครื่องมือบังคับไม่ให้เคลื่อนย้ายรถได้ไม่เกินอัตราคันละ 500 บาท
2.3 อัตราค่าใช้จ่ายในการเคลื่อนย้ายรถ
ประเภท
คันละ/บาท
หมายเหตุ
1. รถจักรยานยนต์
2. รถยนต์ขนาดไม่เกิน 4 ล้อ
3. รถยนต์ขนาด 6 ล้อ
4. รถยนต์ขนาด 8 ล้อ
5. รถยนต์ขนาด 10 ล้อ
6. รถยนต์ขนาดเกิน 10 ล้อ
7. ยานพาหนะทางบกประเภทอื่น
กรณีพนักงานเจ้าหน้าที่เคลื่อนย้ายรถแล้วได้รับการยกเว้นไม่ต้องชําระค่าใช้จ่ายในกรณีที่รถถูกใช้เครื่องมือบังคับไม่ให้เคลื่อนย้ายรถตามข้อ 2.2 อีก
2.4 อัตราค่าดูแลรักษารถที่ถูกเคลื่อนย้าย
ประเภท
คันละ/บาท
หมายเหตุ
1. รถจักรยานยนต์
2. รถยนต์ขนาดไม่เกิน 4 ล้อ
3. รถยนต์ขนาด 6 ล้อ
4. รถยนต์ขนาด 8 ล้อ
5. รถยนต์ขนาด 10 ล้อ
6. รถยนต์ขนาดเกิน 10 ล้อ
7. ยานพาหนะทางบกประเภทอื่น
การนับเวลาให้ถือว่ายี่สิบสี่ชั่วโมงเป็นหนึ่งวัน เศษของวันให้นับเป็นหนึ่งวัน
3. ร่างกฎกระทรวงว่าด้วยหลักเกณฑ์ วิธีการ และเงื่อนไขเกี่ยวกับการมอบให้เอกชนทําหน้าที่เรียกเก็บค่าธรรมเนียมจอดรถแทนองค์กรปกครองส่วนท้องถิ่น พ.ศ. ....
3.1 กําหนดให้องค์กรปกครองส่วนท้องถิ่นอาจมอบให้เอกชนทําหน้าที่เรียกเก็บค่าธรรมเนียมจอดรถแทนองค์กรปกครองส่วนท้องถิ่น ในกรณีจะเป็นประโยชน์แก่ประชาชนในท้องถิ่นมากกว่าการที่องค์กรปกครองส่วนท้องถิ่นจะดําเนินการเอง โดยคํานึงถึงประสิทธิภาพและความคุ้มค่าในการดําเนินการ สิทธิและประโยชน์ของผู้บริการและผู้ให้บริการ
3.2 กําหนดให้การมอบให้เอกชนทําหน้าที่เรียกเก็บค่าธรรมเนียมจอดรถแทนองค์กรปกครองส่วนท้องถิ่น ให้ดําเนินการตามกฎหมายว่าด้วยการจัดซื้อจัดจ้าง และการบริหารพัสดุภาครัฐ โดยองค์กรปกครองส่วนท้องถิ่นต้องมีรายได้ค่าธรรมเนียมที่เอกชนเรียกเก็บไม่น้อยกว่าร้อยละ 80
3.3 กําหนดให้องค์กรปกครองส่วนท้องถิ่นจัดทําสัญญากับเอกชน ซึ่งมีหน้าที่เรียกเก็บค่าธรรมเนียมจอดรถแทนตามแบบสัญญาที่ มท. กําหนด โดยความเห็นชอบของสํานักงานอัยการสูงสุด แต่หากเป็นแก้ไขสัญญาในประเด็นสําคัญให้องค์กรปกครองส่วนท้องถิ่นส่งร่างสัญญาให้สํานักงานอัยการสูงสุดตรวจพิจารณา
9. เรื่อง ร่างกฎกระทรวงที่ออกตามพระราชบัญญัติเงินทดแทน (ฉบับที่ 2) พ.ศ. 2561 จํานวน 3 ฉบับ
คณะรัฐมนตรีมีมติเห็นชอบร่างกฎกระทรวงที่ออกตามพระราชบัญญัติเงินทดแทน (ฉบับที่ 2) พ.ศ. 2561 จํานวน 3 ฉบับ ที่สํานักงานคณะกรรมการกฤษฎีกาตรวจพิจารณาแล้ว ตามที่กระทรวงแรงงานเสนอ และให้ดําเนินการต่อไปได้
สาระสําคัญของร่างกฎกระทรวง
1. ร่างกฎกระทรวงค่ารักษาพยาบาลที่ให้นายจ้างจ่าย พ.ศ. .... เป็นการกําหนดหลักเกณฑ์ วิธีการ เงื่อนไขและอัตราค่ารักษาพยาบาลที่ให้นายจ้างจ่าย ดังนี้
1.1 ให้ยกเลิกกฎกระทรวงกําหนดอัตราค่ารักษาพยาบาลที่ให้นายจ้างจ่าย พ.ศ. 2558 และ กฎกระทรวงกําหนดอัตราค่ารักษาพยาบาลที่ให้นายจ้างจ่าย (ฉบับที่ 2) พ.ศ. 2560
1.2 กําหนดให้เมื่อลูกจ้างประสบอันตรายหรือเจ็บป่วย ให้นายจ้างจ่ายค่ารักษาพยาบาลเท่าที่จ่ายจริงตามความจําเป็นแต่ไม่เกิน 50,000 บาท
1.3 ในกรณีที่ค่ารักษาพยาบาลที่จ่ายตามข้อ 1.2 ไม่เพียงพอ ให้นายจ้างจ่ายค่ารักษาพยาบาลเท่าที่จ่ายจริงตามความจําเป็นเพิ่มขึ้นอีกไม่เกิน 100,000 บาท สําหรับการประสบอันตรายหรือเจ็บป่วยของลูกจ้างในลักษณะตามที่กําหนดในกฎกระทรวง
1.4 ในกรณีที่ค่ารักษาพยาบาลที่จ่ายตามข้อ 1.3 ไม่เพียงพอ ให้นายจ้างจ่ายค่ารักษาพยาบาลเท่าที่จ่ายจริงตามความจําเป็นเพิ่มขึ้นอีก โดยเมื่อรวมกับค่ารักษาพยาบาลตามข้อ 1.2 และข้อ 1.3 แล้ว ต้องไม่เกิน 300,000 บาท สําหรับการประสบอันตรายหรือเจ็บป่วยของลูกจ้างในลักษณะที่กําหนดในกฎกระทรวง
1.5 ในกรณีที่ค่ารักษาพยาบาลที่จ่ายตามข้อ 1.4 ไม่เพียงพอ ให้นายจ้างจ่ายค่ารักษาพยาบาลเท่าที่จ่ายจริงตามความจําเป็นเพิ่มขึ้นอีก ตามความเห็นของคณะกรรมการการแพทย์ โดยเมื่อรวมกับค่ารักษาพยาบาลตามข้อ 1.2 ข้อ 1.3 และข้อ 1.4 แล้ว ต้องไม่เกิน 500,000 บาท
1.6 ในกรณีที่ค่ารักษาพยาบาลที่จ่ายตามข้อ 1.5 ไม่เพียงพอ ให้นายจ้างจ่ายค่ารักษาพยาบาลเท่าที่จ่ายจริงตามความจําเป็นเพิ่มขึ้นอีก โดยเมื่อรวมกับค่ารักษาพยาบาลตามข้อ 1.2 ข้อ 1.3 ข้อ 1.4 และข้อ 1.5 แล้ว ต้องไม่เกิน 1,000,000 บาท เว้นแต่กรณีที่ลูกจ้างเข้ารับการรักษาพยาบาลในสถานพยาบาลของรัฐ ตั้งแต่เริ่มแรกจนสิ้นสุดการรักษาพยาบาล ให้นายจ้างจ่ายค่ารักษาพยาบาลเท่าที่จ่ายจริงตามความจําเป็นจนสิ้นสุดการรักษาพยาบาล ตามความเห็นของคณะกรรมการการแพทย์ โดยความเห็นชอบของคณะกรรมการกองทุนเงินทดแทน (เดิมมีการกําหนดวงเงินสูงสุดที่นายจ้างต้องจ่าย กรณีที่ลูกจ้างเข้ารับการรักษาพยาบาลในสถานพยาบาลของรัฐตั้งแต่เริ่มแรกจนสิ้นสุดการรักษาไว้ไม่เกิน 2,000,000 บาท)
1.7 กําหนดให้การจ่ายค่ารักษาพยาบาลตามข้อ 1.2 ข้อ 1.3 ข้อ 1.4 ข้อ 1.5 หรือข้อ 1.6 หากลูกจ้างซึ่งเป็นผู้ป่วยในมีค่าใช้จ่ายเกี่ยวกับค่าห้อง ค่าอาหาร และค่าบริการพยาบาล ให้นายจ้างจ่ายค่าใช้จ่ายดังกล่าวเท่าที่จ่ายจริง แต่ไม่เกินวันละ 1,300 บาท
2. ร่างกฎกระทรวงค่าฟื้นฟูสมรรถภาพในการทํางานที่ให้นายจ้างจ่าย พ.ศ. .... เป็นการกําหนดหลักเกณฑ์ วิธีการ เงื่อนไขและอัตราค่าฟื้นฟูสมรรถภาพในการทํางานที่ให้นายจ้างจ่าย ดังนี้
2.1 ให้ยกเลิกกฎกระทรวงกําหนดการจ่ายค่าฟื้นฟูสมรรถภาพในการทํางานที่ให้นายจ้างจ่าย พ.ศ. 2558
2.2 ให้นายจ้างจ่ายค่าฟื้นฟูสมรรถภาพในการทํางานของลูกจ้างเท่าที่จ่ายจริงตามความจําเป็น ตามหลักเกณฑ์และอัตรา ดังต่อไปนี้
(1) ค่าใช้จ่ายในกระบวนการเวชศาสตร์ฟื้นฟูสมรรถภาพในการทํางานด้านการแพทย์ โดยเป็นค่าใช้จ่ายทางกายภาพบําบัด ไม่เกินวันละ 200 บาท และค่าใช้จ่ายทางกิจกรรมบําบัด ไม่เกินวันละ 100 บาท โดยเมื่อรวมกันแล้วต้องไม่เกิน 24,000 บาท
(2) ค่าใช้จ่ายในกระบวนการบําบัดรักษาและการผ่าตัดเพื่อประโยชน์ในการฟื้นฟูสมรรถภาพในการทํางาน ไม่เกิน 40,000 บาท
(3) ค่าวัสดุและอุปกรณ์ด้านเวชศาสตร์ฟื้นฟู หน่วยละไม่เกินอัตราตามที่กระทรวงการคลังกําหนด โดยเมื่อรวมกันแล้วต้องไม่เกิน 160,000 บาท
(4) ค่าใช้จ่ายในการฟื้นฟูสมรรถภาพในการทํางานด้านอาชีพ ให้จ่ายได้เฉพาะที่เป็นการฝึกตามหลักสูตรที่หน่วยงานของสํานักงานประกันสังคมเป็นผู้ดําเนินการไม่เกิน 24,000 บาท
2.3 ค่าใช้จ่ายในกระบวนการบําบัดรักษาและการผ่าตัดเพื่อประโยชน์ในการฟื้นฟูสมรรถภาพในการทํางาน หากเกินกว่าอัตราที่กําหนดไว้ในข้อ 2.2 (2) ให้นายจ้างจ่ายค่าใช้จ่ายเท่าที่จ่ายจริงตามความจําเป็นเพิ่มขึ้นอีกไม่เกิน 140,000 บาท โดยให้คณะกรรมการการแพทย์เป็นผู้มีอํานาจพิจารณา
2.4 ค่าใช้จ่ายในการฟื้นฟูสมรรถภาพในการทํางานด้านอาชีพตามข้อ 2.2 (4) ให้จ่ายได้ตามหลักสูตรและอัตราที่สํานักงานประกันสังคมประกาศกําหนด โดยความเห็นชอบของคณะกรรมการ
3. ร่างกฎกระทรวงกําหนดอัตราค่าทําศพที่ให้นายจ้างจ่าย พ.ศ. .... กําหนดจํานวนเงินค่าทําศพที่นายจ้างต้องจ่ายให้แก่ผู้จัดการศพของลูกจ้างกรณีที่ลูกจ้างประสบอันตรายหรือเจ็บป่วยจนถึงแก่ความตายหรือสูญหายเนื่องจากการทํางาน โดยกําหนดอัตราค่าทําศพในอัตรา 40,000 บาท
10. เรื่อง ร่างกฎกระทรวงกําหนดให้ผลิตภัณฑ์อุตสาหกรรม เครื่องตัดวงจรใช้กระแสเหลือแบบไม่มีอุปกรณ์ป้องกันกระแสเกิน สําหรับใช้ในที่อยู่อาศัยและใช้ในลักษณะที่คล้ายกัน เล่ม 1 หลักเกณฑ์ทั่วไป ต้องเป็นไปตามมาตรฐาน พ.ศ. ....
คณะรัฐมนตรีมีมติอนุมัติหลักการร่างกฎกระทรวงกําหนดให้ผลิตภัณฑ์อุตสาหกรรม เครื่องตัดวงจรใช้กระแสเหลือแบบไม่มีอุปกรณ์ป้องกันกระแสเกิน สําหรับใช้ในที่อยู่อาศัยและใช้ในลักษณะที่คล้ายกัน เล่ม 1 หลักเกณฑ์ทั่วไป ต้องเป็นไปตามมาตรฐาน พ.ศ. .... ตามที่กระทรวงอุตสาหกรรมเสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้
สาระสําคัญของร่างกฎกระทรวง
กําหนดให้ผลิตภัณฑ์อุตสาหกรรม เครื่องตัดวงจรใช้กระแสเหลือแบบไม่มีอุปกรณ์ป้องกันกระแสเกิน สําหรับใช้ในที่อยู่อาศัยและใช้ในลักษณะที่คล้ายกัน ต้องเป็นไปตามมาตรฐานเลขที่ มอก. 2425 – 2560 ตามประกาศกระทรวงอุตสาหกรรม ฉบับที่ 5315 (พ.ศ. 2562) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง แก้ไขมาตรฐานผลิตภัณฑ์อุตสาหกรม เครื่องตัดวงจรใช้กระแสเหลือแบบไม่มีอุปกรณ์ป้องกันกระแสเกิน สําหรับใช้ในที่อยู่อาศัยและใช้ในลักษณะที่คล้ายกัน เล่ม 1 หลักเกณฑ์ทั่วไป (แก้ไขครั้งที่ 1) ลงวันที่ 23 เมษายน 2562 และประกาศกระทรวงอุตสาหกรรม ฉบับที่ 5503 (พ.ศ. 2562) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง แก้ไขประกาศกระทรวงอุตสาหกรรม ฉบับที่ 5315 (พ.ศ. 2562) ลงวันที่ 23 เมษายน พ.ศ. 2562 เรื่อง แก้ไขมาตรฐานผลิตภัณฑ์อุตสาหกรรม เครื่องตัดวงจรใช้กระแสเหลือแบบไม่มีอุปกรณ์ป้องกันกระแสเกินสําหรับใช้ในที่อยู่อาศัยและใช้ในลักษณะที่คล้ายกัน เล่ม 1 หลักเกณฑ์ทั่วไป (แก้ไขครั้งที่ 1) ลงวันที่ 30 กันยายน พ.ศ. 2562
เศรษฐกิจ - สังคม
11. เรื่อง ขออนุมัติดําเนินการตามโครงการติดตั้งเครื่องมือวัดปริมาณน้ํามันปาล์ม เพื่อบริหารจัดการและควบคุมสต๊อกน้ํามันปาล์ม
คณะรัฐมนตรีมีมติอนุมัติวงเงินงบประมาณ งบกลาง รายการเงินสํารองจ่ายเพื่อกรณีฉุกเฉินหรือจําเป็น ตามหลักเกณฑ์และเงื่อนไขการใช้เงินงบประมาณรายจ่าย ประจําปีงบประมาณ พ.ศ. 2562 ไปพลางก่อน หรืองบประมาณรายจ่ายประจําปีงบประมาณ พ.ศ. 2563 งบกลาง รายการเงินสํารองจ่ายเพื่อกรณีฉุกเฉินหรือจําเป็น แล้วแต่กรณีเพื่อให้กระทรวงพาณิชย์ดําเนินโครงการติดตั้งเครื่องมือวัดปริมาณน้ํามันปาล์มเพื่อบริหารจัดการและควบคุมสต๊อกน้ํามันปาล์ม 372,515,700 บาท และมอบหมายกระทรวงพาณิชย์ ร่วมกับหน่วยงานที่เกี่ยวข้อง ดําเนินโครงการตามอํานาจหน้าที่รับผิดชอบเพื่อให้บรรลุวัตถุประสงค์ เป้าหมายของโครงการ และเจตนารมณ์ของรัฐบาลต่อไป
สาระสําคัญ
กระทรวงพาณิชย์ได้จัดทําโครงการติดตั้งเครื่องมือวัดปริมาณน้ํามันปาล์ม เพื่อบริหารจัดการและควบคุมสต๊อกน้ํามันปาล์ม เพื่อใช้เป็นเครื่องมือในการกํากับดูแลและบริหารจัดการสต๊อกน้ํามันปาล์มดิบ และป้องกันการลักลอบนําเข้าน้ํามันปาล์ม โดยกําหนดกรอบรายละเอียดโครงการตามสถานการณ์ข้อเท็จจริง รวมทั้งบทบาทหน้าที่และอํานาจของหน่วยงานที่เกี่ยวข้องกับการดําเนินโครงการ โดยมีสาระสําคัญสรุป ดังนี้
1. กําหนดแนวทางการติดตามกํากับดูแลสต๊อกน้ํามันปาล์มดิบ โดยใช้วิธีการติดตั้งเครื่องมือวัดปริมาณน้ํามันปาล์มดิบ และใช้เทคโนโลยีที่สามารถแสดงผลระดับน้ํามันปาล์มดิบในถังเก็บได้ตลอดเวลา มีความเที่ยงตรง ได้รับความเชื่อถือและเป็นมาตรฐานที่ได้รับการยอมรับโดยระบบการตรวจสอบมีรายละเอียด ดังนี้
(1) ระบบตรวจวัดปริมาณ ประกอบด้วย อุปกรณ์วัดระดับ ทําหน้าที่วัดค่าระดับและความหนาแน่นของของเหลวในถังจัดเก็บน้ํามันปาล์ม และอุปกรณ์วัดอุณหภูมิ ทําหน้าที่ตรวจสอบในแต่ละระดับความแตกต่างอุณหภูมิในถังจัดเก็บน้ํามันปาล์ม เพื่อใช้ประกอบการคํานวณปริมาตร
(2) ระบบประมวลผล-ส่งสัญญาณ ประกอบด้วย อุปกรณ์คํานวณการสื่อสารทําหน้าที่รวบรวมข้อมูลระบบตรวจวัดปริมาณเพื่อประมวลผลเบื้องต้นและจัดส่งยังระบบฐานข้อมูลส่วนกลางเพื่อแสดงผลที่เป็นปัจจุบัน (Real Time) และแสดงระดับให้ทราบว่าอยู่ในเกณฑ์ปกติ เตือนภัย หรือวิกฤติ โดยจะต้องมีชุดส่งสัญญาณข้อมูลดิจิตอลผ่านระบบสื่อสารที่มีการป้องกันการตัดหรือแทรกแซงสัญญาณที่มีประสิทธิภาพ
(3) ระบบฐานข้อมูลและซอฟแวร์ประมวลผลกลาง ทําหน้าที่ประมวลผลข้อมูลปริมาณจัดเก็บน้ํามันปาล์มแต่ละถัง โดยสามารถนําเสนอในรูปแบบรายงานที่กําหนด และสามารถควบคุมสั่งการเพื่อให้ระบบตรวจวัดทําการตรวจวัดปริมาณได้ตลอดเวลาจากส่วนกลาง รองรับปริมาณน้ํามันปาล์มในถังเก็บได้ไม่น้อยกว่า 1,000 ตัน พร้อมทั้ง รับประกันประสิทธิภาพการทํางานและความถูกต้องของระบบด้วย
2. คณะกรรมการกลางว่าด้วยราคาสินค้าและบริการ ได้ออกประกาศคณะกรรมการกลางว่าด้วยสินค้าและบริการ ฉบับที่ 105 พ.ศ. 2562 เรื่อง การกําหนดหลักเกณฑ์ และเงื่อนไขเกี่ยวกับน้ํามันปาล์มในถังเก็บ ลงวันที่ 2 ตุลาคม พ.ศ. 2562 กําหนดให้ผู้ครอบครองถังเก็บน้ํามันปาล์มไม่ว่าจะครอบครองในฐานะผู้มีกรรมสิทธิ์หรือไม่ก็ตาม และมีการเก็บน้ํามันปาล์มเป็นปกติ ต้องดําเนินการหรือร่วมกับกรมการค้าภายในดําเนินการติดตั้งเครื่องมือวัดปริมาณน้ํามันปาล์มในถังเก็บ ซึ่งสามารถวัดได้ตลอดเวลา มีความเที่ยงตรง น่าเชื่อถือ เป็นมาตรฐาน ทั้งนี้ หลักเกณฑ์ ขั้นตอน ระยะเวลา วิธีการ และเงื่อนไขที่ต้องปฏิบัติให้เป็นไปตามที่เลขาธิการกําหนด ซึ่งข้อมูลการสํารวจปริมาณถังจัดเก็บน้ํามันปาล์มดิบของผู้ประกอบการดังกล่าว ณ วันที่ 22 สิงหาคม 2562 พบว่า มีจํานวนถังรวมไม่น้อยกว่า 455 ถัง
3. ข้อมูลความเคลื่อนไหวของปริมาณน้ํามันปาล์มดิบที่เป็นปัจจุบัน และเที่ยงตรงจะเป็นเครื่องมือที่ช่วยให้สามารถกํากับดูแล และบริหารจัดการสต๊อกน้ํามันปาล์มทั่วประเทศได้อย่างรวดเร็วและเป็นระบบ รวมทั้งสามารถใช้เพื่อตรวจสอบย้อนกลับถึงความสอดคล้องกับปริมาณผลปาล์มทะลายที่เกษตรกรเก็บเกี่ยวออกสู่ตลาดได้อีกทางหนึ่ง และหากมีข้อมูลบ่งชี้ถึงความผิดปกติก็สามารถประสานหน่วยงานที่เกี่ยวข้อง เพื่อตรวจสอบปัญหาที่อาจเกิดจากการนําเข้าน้ํามันปาล์มดิบที่เพิ่มขึ้น โดยเฉพาะกรณีของการลักลอบนําเข้าหรือการกระทําที่ไม่เหมาะสมจากการถ่ายลําผ่านแดน ซึ่งเป็นปัจจัยลบต่ออุตสาหกรรมปาล์มน้ํามันและน้ํามันปาล์มในประเทศ
4. กระทรวงพาณิชย์ได้ดําเนินการเสนอขออนุมัติจัดสรรงบประมาณรายจ่ายงบกลางรายการเงินสํารองจ่ายเพื่อกรณีฉุกเฉินหรือจําเป็น เพื่อดําเนินโครงการติดตั้งเครื่องมือวัดปริมาณน้ํามันปาล์มเพื่อบริหารจัดการและควบคุมสต๊อกน้ํามันปาล์ม จํานวน 483,930,000 บาท โดยสํานักงบประมาณได้นําเรื่องดังกล่าวกราบเรียนนายกรัฐมนตรีเพื่อพิจารณาแล้ว ซึ่งนายกรัฐมนตรีได้ให้ความเห็นชอบให้กระทรวงพาณิชย์ใช้จ่ายจากงบกลาง รายการเงินสํารองจ่ายเพื่อกรณีฉุกเฉินหรือจําเป็น ตามหลักเกณฑ์และเงื่อนไขการใช้เงินงบประมาณรายจ่าย ประจําปีงบประมาณ พ.ศ. 2562 ไปพลางก่อน หรืองบประมาณรายจ่ายประจําปีงบประมาณพ.ศ. 2563 งบกลาง รายการเงินสํารองจ่ายเพื่อกรณีฉุกเฉินหรือจําเป็น แล้วแต่กรณี โดยให้เบิกจ่ายในงบลงทุน ค่าครุภัณฑ์ จํานวน 368,547,300 บาท และงบดําเนินงาน จํานวน 3,968,400 บาท
12. เรื่อง ขอรับการสนับสนุนงบประมาณรายจ่ายประจําปีงบประมาณ งบกลาง รายการเงินสํารองจ่ายเพื่อกรณีฉุกเฉินหรือจําเป็น ในการจ่ายเงินอุดหนุนเฉพาะกิจ โครงการเงินอุดหนุนเพื่อการเลี้ยงดูเด็กแรกเกิด ประจําปีงบประมาณ พ.ศ. 2563
คณะรัฐมนตรีมีมติเห็นชอบให้กระทรวงการพัฒนาสังคมและความมั่นคงของมนุษย์ (กรมกิจการเด็กและเยาวชน) เบิกจ่ายงบประมาณรายจ่ายประจําปีงบประมาณ พ.ศ. 2562 ไปพลางก่อน งบกลาง รายการเงินสํารองจ่ายเพื่อกรณีฉุกเฉินหรือจําเป็น จํานวน 2,056,516,400 บาท เพื่อเป็นค่าใช้จ่ายในโครงการเด็กและเยาวชนได้รับการพัฒนาศักยภาพตามช่วงวัย รายการเงินอุดหนุนเพื่อการเลี้ยงดูเด็กแรกเกิดโดยให้เบิกจ่ายในงบเงินอุดหนุน ประเภทเงินอุดหนุนเฉพาะกิจ ที่จะได้รับเงินต่อเนื่องถึงเดือนมีนาคม 2563 ทั้งนี้ เมื่อหน่วยรับงบประมาณได้รับอนุมัติเงินจัดสรร และได้นําไปใช้จ่าย หรือก่อหนี้ผูกพันแล้ว ให้จัดทําบันทึกการใช้จ่ายหรือก่อหนี้ผูกพันและการเบิกจ่ายไว้สําหรับนําไปหักออกจากงบประมาณรายจ่ายประจําปีงบประมาณ พ.ศ. 2563 เมื่อพระราชบัญญัติงบประมาณรายจ่ายประจําปีงบประมาณ พ.ศ. 2563 ประกาศใช้บังคับแล้ว ตามความเห็นของสํานักงบประมาณ
ต่างประเทศ
13. เรื่อง การเข้าร่วมเป็นสมาชิกของที่ประชุมแห่งกรุงเฮกว่าด้วยกฎหมายระหว่างประเทศแผนกคดีบุคคล (Hague Conference on Private International Law)
คณะรัฐมนตรีมีมติเห็นชอบให้ไทยเข้าเป็นสมาชิกของที่ประชุมแห่งกรุงเฮกว่าด้วยกฎหมายระหว่างประเทศแผนกคดีบุคคล (Hague Conference on Private International Law : HCCH) เพื่อกระทรวงยุติธรรม (ยธ.) จะได้ดําเนินการในส่วนที่เกี่ยวข้องต่อไป ตามที่กระทรวงยุติธรรม เสนอ
สาระสําคัญของเรื่อง
ที่ประชุม HCCH ก่อตั้งขึ้นเมื่อปี ค.ศ. 1893 ประกอบด้วยสมาชิก 83 ราย คือ 82 ประเทศ จากทุกทวีปทั่วโลก และสหภาพยุโรป โดยประเทศสมาชิกอาเซียนซึ่งเข้าเป็นสมาชิก HCCH แล้ว มี 4 ประเทศ ได้แก่ มาเลเซีย สิงคโปร์ เวียดนาม และฟิลิปปินส์ HCCH ได้รับสถานะเป็นองค์การระหว่างรัฐบาล (Intergovernmental Organization) เมื่อปี ค.ศ. 1955 อีกทั้งมีความหลากหลายในมิติด้านกฎหมาย และมีวัตถุประสงค์เพื่อการพัฒนาและจัดทําเครื่องมือทางกฎหมายนานาชาติซึ่งตอบสนองกับความต้องการของโลก
พันธกิจหลักของ HCCH คือการพัฒนาความเป็นเอกภาพของระบบกฎหมายระหว่างประเทศ แผนกคดีบุคคล โดยการหารือความตกลงร่วมกันระหว่างประเทศ เช่น เขตอํานาจของศาล กฎหมายที่บังคับใช้ในขอบเขตกฎหมายเอกชนหลายหัวข้อ เช่น กฎหมายการค้าระหว่างประเทศ กฎหมายธนาคาร รวมถึงกฎหมายที่เกี่ยวกับนิติสัมพันธ์ระหว่างบุคคลธรรมดา เช่น กฎหมายบุคคลและครอบครัว โดย HCCH เป็นศูนย์กลางความร่วมมือทางกฎหมายระหว่างประเทศในด้านกฎหมายเอกชนซึ่งมีความมุ่งหวังสูงสุดเพื่อเพิ่มความรัดกุมทางกฎหมายสําหรับทุกนิติสัมพันธ์ระหว่างประเทศ และจัดประชุมใหญ่ทุก 4 ปี เพื่อเจรจาและจัดทําสัญญา รวมถึงกําหนดกรอบงานในอนาคต โดยอนุสัญญาต่าง ๆ จัดทําขึ้นจากคณะทํางานซึ่งประชุมกันหลายครั้งในหนึ่งปี
ปัจจุบันไทยยังไม่ได้เป็นสมาชิก HCCH แต่ได้มีการทําความตกลงกับบางอนุสัญญาของ HCCH ได้แก่ อนุสัญญากรุงเฮกว่าด้วยลักษณะทางแพ่งในการลักพาตัวเด็กข้ามชาติ (Hague Convention on the Civil Aspects of International Child Abduction) ซึ่งไทยได้ทําการภาคยานุวัติ (accession) เรียบร้อยแล้วเมื่อวันที่ 14 สิงหาคม 2545 และอนุสัญญากรุงเฮกว่าด้วยการคุ้มครองเด็กและความร่วมมือเรื่องการรับบุตรบุญธรรมระหว่างประเทศ (The Hague Convention on the Protection of Children and Co-operation in Respect of Inter-Country Adoption: Hague Adoption Convention) ซึ่งได้มีการให้สัตยาบัน (ratification) แล้ว เมื่อวันที่ 29 เมษายน 2547
สําหรับการเข้าเป็นสมาชิก HCCH ของไทย มีวัตถุประสงค์เพื่อแลกเปลี่ยน เรียนรู้ และหารือถึงแนวทางการพัฒนากฎหมายระหว่างประเทศ แผนกคดีบุคคล รวมถึงเพื่อเสริมสร้างเครือข่ายความร่วมมือกับประเทศสมาชิกในด้านกฎหมายระหว่างประเทศ แผนกคดีบุคคล และเพื่อศึกษา เรียนรู้เทคนิคในการพิจารณาและร่างอนุสัญญาในทางระหว่างประเทศ และความรู้ทางวิชาการกฎหมายระหว่างประเทศที่อยู่ในความสนใจของนานาประเทศ
แต่งตั้ง
14. เรื่อง การแต่งตั้งข้าราชการพลเรือนสามัญให้ดํารงตําแหน่งประเภทวิชาการระดับทรงคุณวุฒิ (กระทรวงการคลัง)
คณะรัฐมนตรีมีมติอนุมัติตามที่รัฐมนตรีว่าการกระทรวงการคลังเสนอแต่งตั้ง นางสาวเกตสุดา
สุประดิษฐ์ รองผู้อํานวยการสํานักงานเศรษฐกิจการคลัง ให้ดํารงตําแหน่งที่ปรึกษาด้านเศรษฐกิจระหว่างประเทศ (เศรษฐกรทรงคุณวุฒิ) สํานักงานเศรษฐกิจการคลัง กระทรวงการคลัง ตั้งแต่วันที่ 10 ตุลาคม 2562 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป
15. เรื่อง การแก้ไขเพิ่มเติมองค์ประกอบคณะกรรมการแก้ไขปัญหาโครงการฝายหัวนา
คณะรัฐมนตรีมีมติเห็นชอบตามที่กระทรวงเกษตรและสหกรณ์เสนอการแก้ไขเพิ่มเติมองค์ประกอบคณะกรรมการแก้ไขปัญหาโครงการฝายหัวนา เพื่อให้มีผู้แทนของผู้ที่ได้รับผลกระทบได้มีส่วนร่วมในการแก้ไขปัญหาอย่างครอบคลุมทุกกลุ่มปัญหา มีสัดส่วนองค์ประกอบของคณะกรรมการที่เหมาะสม และเพื่อให้มีกรรมการพิจารณาให้ความเห็นในประเด็นข้อกฎหมาย โดยมีรายละเอียดดังนี้
1. แต่งตั้งกรรมการในคณะกรรมการแก้ไขปัญหาโครงการฝายหัวนาเพิ่มเติม จํานวน 6 คน ดังนี้
1.1 ผู้แทนกลุ่มราษฎรตําบลโนนสังที่คณะกรรมการแต่งตั้งจํานวน 3 คน
1.2 ปลัดกระทรวงเกษตรและสหกรณ์
1.3 ผู้แทนสํานักงานอัยการสูงสุด
1.4 ผู้แทนสํานักงานคณะกรรมการกฤษฎีกา
2. ปรับปรุงชื่อตําแหน่งกรรมการและผู้ช่วยเลขานุการ จากเดิม “ผู้อํานวยการกองกฎหมายและที่ดิน กรมชลประทาน” เป็น “ผู้อํานวยการสํานักกฎหมายและที่ดิน กรมชลประทาน”
ทั้งนี้ ตั้งแต่วันที่ 11 กุมภาพันธ์ 2563 เป็นต้นไป
16. เรื่อง การแต่งตั้งประธานกรรมการและกรรมการผู้ทรงคุณวุฒิในคณะกรรมการบริหารสํานักงานพัฒนาเศรษฐกิจจากฐานชีวภาพ
คณะรัฐมนตรีมีมติเห็นชอบตามที่กระทรวงทรัพยากรธรรมชาติและสิ่งแวดล้อม (ทส.) เสนอแต่งตั้งประธานกรรมการและกรรมการผู้ทรงคุณวุฒิในคณะกรรมการบริหารสํานักงานพัฒนาเศรษฐกิจจากฐานชีวภาพ รวม 7 คน แทนประธานกรรมการและกรรมการผู้ทรงคุณวุฒิเดิมที่ลาออก ดังนี้
1. นายวิจารย์ สิมาฉายา ประธานกรรมการ
2. นางสาวธัญลักษณ์ เจริญปรุ กรรมการผู้ทรงคุณวุฒิสาขาการบริหารเศรษฐกิจการเกษตร
3. นายคนิต ลิขิตวิทยาวุฒิ กรรมการผู้ทรงคุณวุฒิสาขาทรัพยากรและสิ่งแวดล้อม
4. นางจิราวรรณ แย้มประยูร กรรมการผู้ทรงคุณวุฒิสาขาวิทยาศาสตร์และเทคโนโลยี
5. นางสาวนิลุบล เครือนพรัตน์ กรรมการผู้ทรงคุณวุฒิสาขาการเงิน
6. นายโยธิน มูลกําบิล กรรมการผู้ทรงคุณวุฒิสาขานิติศาสตร์
7. นายชัยเกียรติ ห่านสัมฤทธิ์ กรรมการผู้ทรงคุณวุฒิสาขาบริหารธุรกิจ
ทั้งนี้ ตั้งแต่วันที่ 11 กุมภาพันธ์ 2563 เป็นต้นไป
17. เรื่อง การเสนอแต่งตั้งคณะกรรมการบริหารกองทุนตามพระราชบัญญัติอ้อยและน้ําตาลทราย พ.ศ. 2527
คณะรัฐมนตรีมีมติอนุมัติตามที่กระทรวงอุตสาหกรรมเสนอแต่งตั้งผู้แทนฝ่ายต่าง ๆ เป็นกรรมการในคณะกรรมการบริหารกองทุนตามพระราชบัญญัติอ้อยและน้ําตาลทราย พ.ศ 2527 แทนชุดเดิมที่ครบวาระการดํารงตําแหน่ง ดังนี้
1. นายสําราญ สาราบรรณ์ รองปลัดกระทรวงเกษตรและสหกรณ์ ผู้แทนกระทรวงเกษตรและสหกรณ์
2. นายเกียรติณรงค์ วงศ์น้อย ที่ปรึกษาด้านพัฒนาระบบการเงินการคลัง กรมบัญชีกลาง ผู้แทนกระทรวงการคลัง
3. นายสุพพัต อ่องแสงคุณ ผู้ตรวจราชการกระทรวงพาณิชย์ ผู้แทนกระทรวงพาณิชย์
4. นายประกอบ วิวิธจินดา อธิบดีกรมโรงงานอุตสาหกรรม ผู้แทนกระทรวงอุตสาหกรรม
5. นางสาวเพ็ญแข จันทร์สว่าง ผู้อํานวยการกองจัดทํางบประมาณด้านเศรษฐกิจ 1 ผู้แทนสํานักงบประมาณ
6. นายจิตเกษม พรประพันธ์ ผู้อํานวยการอาวุโส ฝ่ายนโยบายโครงสร้างเศรษฐกิจ สายนโยบายการเงิน ผู้แทนธนาคารแห่งประเทศไทย
7. นายเกียรติภูมิ ศรีจันทร์รัตน์ ผู้แทนชาวไร่อ้อย
8. นายปารเมศ โพธารากุล ผู้แทนชาวไร่อ้อย
9. นายสุวิทย์ พันธุ์วิทยากูล ผู้แทนชาวไร่อ้อย
10. นายศรายุธ แสงจันทร์ ผู้แทนโรงงาน
11. นายวิณณ์ ผาณิตวงศ์ ผู้แทนโรงงาน
12. นายฉัตรชัย ธรรมสวยดี ผู้แทนโรงงาน
ทั้งนี้ ตั้งแต่วันที่ 11 กุมภาพันธ์ 2563 เป็นต้นไป
18. เรื่อง การสรรหาบุคคลเพื่อเข้ารับการคัดเลือกเป็นกรรมการในคณะกรรมการป้องกันและปราบปรามการทุจริตในภาครัฐ
คณะรัฐมนตรีมีมติเห็นชอบรายชื่อบุคคลที่มีคุณสมบัติเหมาะสมครบถ้วนและไม่มีลักษณะต้องห้ามตามพระราชบัญญัติมาตรการของฝ่ายบริหารในการป้องกันและปราบปรามการทุจริต พ.ศ. 2551 และที่แก้ไขเพิ่มเติมจํานวน 4 คน เป็นบุคคลที่คณะรัฐมนตรีสรรหาและเสนอรายชื่อเพื่อเข้ารับการคัดเลือกโดยคณะกรรมการคัดเลือก ให้ดํารงตําแหน่งกรรมการในคณะกรรมการป้องกันและปราบปรามการทุจริตในภาครัฐ แทนตําแหน่งที่ว่าง เนื่องจากประธานกรรมการและกรรมการได้ดํารงตําแหน่งครบวาระสี่ปี ตามที่สํานักงาน ป.ป.ท. เสนอ ดังนี้
1. นายประยงค์ ปรียาจิตต์
2. นายศิรินทร์ยา สิทธิชัย
3. นายประสาท พงษ์ศิวาภัย
4. นายพิทยา บุญชู
19. เรื่อง การแต่งตั้งประธานกรรมการและกรรมการในคณะกรรมการส่งเสริมการจัดประชุมและนิทรรศการ
คณะรัฐมนตรีมีมติเห็นชอบตามที่รองนายกรัฐมนตรี (นายอนุทิน ชาญวีรกูล) ในฐานะกํากับดูแลสํานักงานส่งเสริมการจัดประชุมและนิทรรศการ (องค์การมหาชน) เสนอแต่งตั้งประธานกรรมการและกรรมการในคณะกรรมการส่งเสริมการจัดประชุมและนิทรรศการ รวม 6 คน เนื่องจากประธานกรรมการและกรรมการเดิมได้ดํารงตําแหน่งครบวาระสี่ปี ดังนี้
1. นางอรรชกา สีบุญเรือง ประธานกรรมการ
2. นายสุเมธ สุทัศน์ ณ อยุธยา กรรมการผู้แทนสมาคมส่งเสริมการประชุมนานาชาติ (ไทย)
3. นายทาลูน เทง กรรมการผู้แทนสมาคมการแสดงสินค้า (ไทย)
4. นางสาวศุภวรรณ ถนอมเกียรติภูมิ กรรมการผู้แทนสมาคมโรงแรมไทย
5. นายพสุ โลหารชุน กรรมการผู้ทรงคุณวุฒิ
6. นายสุรพล เศวตเศรนี กรรมการผู้ทรงคุณวุฒิ
ทั้งนี้ ตั้งแต่วันที่ 11 กุมภาพันธ์ 2563 เป็นต้นไป
20. เรื่อง การแก้ไขเพิ่มเติมคําสั่งมอบหมายและมอบอํานาจให้รองนายกรัฐมนตรีและรัฐมนตรีประจําสํานักนายกรัฐมนตรีปฏิบัติหน้าที่ประธานกรรมการในคณะกรรมการต่าง ๆ ตามกฎหมาย และระเบียบสํานักนายกรัฐมนตรี
คณะรัฐมนตรีมีมติรับทราบคําสั่งสํานักนายกรัฐมนตรี ที่ 39/2563 เรื่อง แก้ไขเพิ่มเติมคําสั่งมอบหมายและมอบอํานาจให้รองนายกรัฐมนตรีและรัฐมนตรีประจําสํานักนายกรัฐมนตรีปฏิบัติหน้าที่ประธานกรรมการในคณะกรรมการต่าง ๆ ตามกฎหมาย และระเบียบสํานักนายกรัฐมนตรี
ตามที่ได้มีคําสั่งสํานักนายกรัฐมนตรี ที่ 166/2562 เรื่อง มอบหมายและมอบอํานาจให้รองนายกรัฐมนตรี และรัฐมนตรีประจําสํานักนายกรัฐมนตรีปฏิบัติหน้าที่ประธานกรรมการในคณะกรรมการต่าง ๆ ตามกฎหมาย และระเบียบสํานักนายกรัฐมนตรี ลงวันที่ 30 กรกฎาคม 2562 และคําสั่งที่ 1/2563 เรื่อง แก้ไขเพิ่มเติมคําสั่งมอบหมายและมอบอํานาจให้รองนายกรัฐมนตรี และรัฐมนตรีประจําสํานักนายกรัฐมนตรีปฏิบัติหน้าที่ประธานกรรมการในคณะกรรมการต่าง ๆ ตามกฎหมาย และระเบียบสํานักนายกรัฐมนตรี ลงวันที่ 2 มกราคม 2563 นั้น
เพื่อให้การบริหารราชการแผ่นดินดําเนินไปด้วยความเรียบร้อย เหมาะสม อาศัยอํานาจตามความในมาตรา 10 และมาตรา 15 แห่งพระราชบัญญัติระเบียบบริหารราชการแผ่นดิน พ.ศ. 2534 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 5) พ.ศ. 2545 มาตรา 11 และ มาตรา 12 แห่งพระราชบัญญัติระเบียบบริหารราชการแผ่นดิน พ.ศ. 2534 และมาตรา 38 แห่งพระราชบัญญัติระเบียบบริหารราชการแผ่นดิน พ.ศ. 2534 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 7) พ.ศ. 2550 ประกอบกับพระราชกฤษฎีกาว่าด้วยการมอบอํานาจ พ.ศ. 2550 จึงให้แก้ไขเพิ่มเติมคําสั่งมอบหมายและมอบอํานาจให้รองนายกรัฐมนตรี และรัฐมนตรีประจําสํานักนายกรัฐมนตรีปฏิบัติหน้าที่ประธานกรรมการในคณะกรรมการต่าง ๆ ตามกฎหมาย และระเบียบสํานักนายกรัฐมนตรี โดยเพิ่มความต่อไปนี้เป็นข้อ 1.1.8 แห่งคําสั่งสํานักนายกรัฐมนตรี ที่ 166/2562 เรื่อง มอบหมายและมอบอํานาจให้รองนายกรัฐมนตรี และรัฐมนตรีประจําสํานักนายกรัฐมนตรีปฏิบัติหน้าที่ประธานกรรมการในคณะกรรมการต่าง ๆ ตามกฎหมาย และระเบียบสํานักนายกรัฐมนตรี ลงวันที่ 30 กรกฎาคม 2562
“1.1.8 คณะกรรมการการรักษาความมั่นคงปลอดภัยไซเบอร์แห่งชาติ”
ทั้งนี้ ตั้งแต่ วันที่ 11 กุมภาพันธ์ พ.ศ. 2563 เป็นต้นไป
******************